정조 1년
丁酉十月二十日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。行知中樞府事具善復。行戶曹判書具允鈺。行工曹判書洪樂性。行兵曹判書鄭弘淳。漢城判尹鄭尙淳。刑曹判書張志恒。行副司直鄭光漢。行副司直李漢膺。校理李議彬。左副承旨徐逈修。假注書柳文養。事變假注書崔守魯。記事官徐龍輔金勉柱。以次進伏訖。尙喆曰。近日聖體。若何。上曰。一樣矣。王大妃殿氣候。何如。上曰。一樣矣。惠慶宮氣侯。何如。上曰。一樣矣。上曰。卿之省掃之行。何以往返。尙喆曰。猥蒙聖恩。至給奠床。不勝惶感。而臣亦善爲往來矣。尙喆曰。今番陳奏文中。聰明未周。有時昏沈等句語。甚爲礙眼矣。上曰。禮判亦以此有言。而當初先大王患候彌留之中。果有昏沈不省之時矣。此外字句。細看之爲宜。尙喆等曰。其他蔑以加矣。上曰。聰明未周四字。改付標。可也。尙喆曰。逆臣弘燮之弘字。與康熙諱弘曆之弘字相似。此亦如何矣。上曰。彼國人本自量大。似不必苛摘。而旣有如何之意。則弘燮之弘字拔之。無妨矣。尙喆曰。此黃海監司徐有寧災實分等狀啓也。海州等七邑置之尤甚。甕津等七邑置之之次。金川等九邑置之稍實。該曹給災二千六百結外。三千七百結加劃事。爲請矣。分等依狀請施行。至於災結之加請。今年畓農之被災。果如道臣所論。而本道畓結。比他道不多。有難準許。二千六百結。更爲劃給。何如。上曰。道臣狀請。不甚過濫。然則以三千結許施。可也。尙喆曰。其他尤甚邑舊還。限明秋停退事許施。各樣還上中荒正租。尤甚邑則折半。之次邑則三分一。稍實邑則四分一。以相當穀代捧。待明秋還作本色。牙兵入防停止及推奴徵債限明秋防塞事。亦竝依請擧行之意。分付。何如。上曰。依爲之。出擧條尙喆曰。此公忠監司徐有隣災實分等狀啓也。文義等九邑置之稍實。尼城等二十五邑置之之次。泰安等二十邑置之尤甚。此則依狀請施行。災結加請。爲二萬七百三十一結。而本道被災。雖曰。比他最甚。今此所請。有難準許。一萬五千結。更爲加劃。舊還二千石。勢難竝徵於此時。姑許停退。新還餉。尤甚邑折半。之次邑三分一。稍實邑四分一。許令代捧。而面里旣已分等。使各其邑就此數。參量擧行。新舊拯劣米之停退。江都安興貢津移轉米之待明秋還納。各樣軍布錢木間從願捧納。軍保歲抄磨勘之勿爲定限。推奴徵債及定配罪人之尤甚邑勿定配所。限明秋禁防事。竝依請許施。至於軍保米及樂工保米奴貢米。俱是放料需用者。若以錢木代捧。則軍門該司畢竟貿米之弊。亦不可不念。勢難許施。此則置之。何如。上曰。依爲之。出擧條上曰。錦伯狀啓面里分等。盡爲之乎。尙喆曰。然矣。上曰。公忠道災結之數。豈不過乎。公忠道畓。卽五萬結。至今年災爲四萬結矣。大臣之意。何如。命善曰。面里分等。虛實難知矣。尙喆曰。面里分等。自古然矣。上曰。今年災結。倍於前年乎。尙喆曰。明年稅入。將入於九萬石之內矣。上曰。戶判惠堂。各陳所見。可也。允鈺曰。錦伯所請之數。似過矣。上曰。參以所聞。又以此狀啓觀之。意見。何如。弘淳曰。隨其被災淺深。而宜有參量之道矣。上曰。然則以一萬五千結許之乎。尙喆曰。臣意則以一萬結許之。好矣。上曰。減削萬結。太過矣。命善曰。然矣。上曰。以尤甚邑抄出而給災。則未知何如耶。昨年以旱災。勿許收稅矣。水漕見縮。豈不可悶乎。軍保納米。若依狀請以錢代捧。則京中將無米矣。禁御兩營若停番。則所得當爲幾何。志恒曰。四千石得之。而公忠道則少矣。善復曰。限麥秋停番。則所得雖少。如此災年。似當爲之者矣。上曰。出去。與禁將相議。好矣。上曰。都監把摠之入直於建陽門者。幾人。志恒曰。五人入之矣。上曰。若停番則都監軍士。勢將長時入直。此亦不可不念。保米事予欲勿施矣。雖停番。所得亦不多矣。志恒曰。停番則入直千餘名軍士將無之。此甚重難矣。上曰。御將出去。軍保都摠書入。可也。尙喆曰。若不停番。則保米一節。置之。爲好矣。上曰。然矣。善復持都摠抄出記。還入讀奏曰。御營廳保米一萬六千石。禁衛營保米一萬八千餘石。而御營廳所管公忠道軍米三千六百六十一石九斗。移劃米一千六百三十五石合五千二百九十六石九斗內。船價六百二十四石除。實四千六百七十二石六斗。禁衛營所管公忠道保米三千四十七石三斗。移劃米一千六百三十五石合四千六百八十二石。船價五百三十二石九斗除。實四千一百四十九石九斗矣。上曰。禁保自是都監保。而御保則當初設施。在於何時。善復曰。未知在於何時。而卽今痼弊。軍丁中無實百姓矣。上曰。雖停保。可只許於公忠道乎。尙喆曰。以停番爲之。然後可無軍門貿穀之弊矣。上曰。然矣。尙喆曰。此全羅監司鄭元始災實分等狀啓也。古阜等五邑置之尤甚。金堤等十二邑置之之次。興陽等三十六邑置之稍實。而仍以爲該曹給災九千七百結。勢難塗抹分排。限四千結特許加劃。各司所管舊逋奴婢身貢。年久敗船拯劣米。姑許停退。推奴徵債。限明秋防塞事爲請矣。分等依狀請施行。至於災結。則以本道之大。四千結加請。誠極精約。不可減削。各司舊逋。奴婢身貢。敗船拯米之姑令停退。推奴徵債限明秋防塞。亦不可持難。竝依請擧行之意。分付。何如。上曰。依爲之。出擧條尙喆曰。此京畿監司權噵狀啓也。備陳該曹給災四千八百結不足之狀。四千六百五十結加劃事爲請矣。今年畿農之被災。漢南最甚。當初所劃。無怪其不足。而今此所請。有難準許。三千二百結。更爲劃給。何如。上曰。依爲之。出擧條尙喆曰。頃因東萊前府使柳戇狀啓。以漂倭不善供給事。長木浦別將崔重文及被拘之使令。待其責諭。狀聞回下。依法重繩事。覆奏分付矣。卽見新府使林鼎遠狀本。則當初作梗之下倭。責諭館守倭。彼我人所見處。已施倒打之刑。而長木浦別將崔重文。使令梁永和。嚴囚本府云矣。下倭之館門外施刑。旣令擧行。則別將及使令。亦當於彼我人所見處。大張軍威。回示三匝後。從重決棍。嚴示國法。俾懲日後之意。分付守臣。何如。上曰。依爲之。出擧條尙喆曰。此統制使李昌運狀啓也。營下各邑鎭風落松十萬四千三百七十二株內。六千九百九十一株。各樣船隻及營邑鎭公廨民家修造處。先爲烙給。此外餘數。則從便發賣。以補兵庫不虞備事爲請矣。封山風落木之中。今此烙給之處。雖是不可已者。旣以筵達發關之後。無所稟請。直爲區處。如是狀聞。揆以事體。誠甚怪駭。不可以重閫數遞。有所闊略。統制使李昌運。罷職。何如。上曰。統帥之擧。極爲疎率。揆以紀綱。所奏甚是。而此時邊閫數遞。亦不可不恤。姑先緘辭。從重推考。可也。出擧條尙喆曰。頃因北評事沈豊之所啓。北道設置別親騎衛事。令道臣狀聞後稟處之意。筵稟。分付矣。前監司趙重晦狀啓中。以爲元親騎衛一千名。每名各有保人二名。又有火袱直一名。今此別親騎衛保人袱直。又當如元親騎衛。軍額漸廣。充定極難。巡營兩兵營元親騎衛各一千名內。各限三百名。以出身可合者。隨闕塡代。應行節目。仍爲附進矣。御史之啓請變通。朝家之許成節目。初雖出於慰悅疏通之意。今若欲別設。則保人難充之弊。誠如道臣所論。若於三營所屬元親騎衛中。又欲減此。充彼近千名。一時盡汰。則此亦試藝及第之窠。必有騷擾之慮。其欲隨闕塡代。只以若干出身。輪差三邊將而已。則有非限千人別設作隊之本意。而節目所論中。亦不無擧行之難便者。勢難輕議。今姑置之。何如。上曰。向聞御史所奏。許多健兒出身之後。無歸屬處。殊甚可矜。而道臣狀啓中。保人之弊。亦不無意見。更以此一段。分付南北兵使。參以意見。論理狀聞後。稟處。可也。出擧條尙喆曰。向以三陟漂倭水路還送事。草記蒙允。發關知委矣。今過一望之後。道臣始以陸路治送事。有所報來。其爲擧行。固已疎緩。況從前漂倭之還送。輒取水路。而今此陸路之請。旣無彼人自願之言。則本道之如是爲請。尤涉怪訝。渠輩卜物則水路發送。渠輩則陸路領去。此豈有可據之例。此時此道之藩臣遞易。雖極重難。事關邊情。勢難曲恕。江原監司金履素。罷職。何如。上曰。東伯事。慢忽之外。尤甚妄率。又在邊情。萬萬寒心。罷職猶屬薄勘。而此時本道迎送之弊。亦不可不念。姑先緘辭。從重推考。待其緘辭。更當有處分矣。出擧條尙喆曰。關西御史沈念祖書啓中。以還穀加分事。有所論列。故本道諸守令拿問時。自王府逐條發問。而其中營穀未會減一條。闕而不問。論以查體。終涉疎漏。今以此。若欲更問於已蒙宥之許多守令。則旣放還囚。亦不免顚倒。御史處。不可不更爲覈問其事實矣。上曰。依爲之。出擧條上曰。關西更遣御史。則好耶。命善曰。其在綜核之政。不可仍置矣。上曰。此事。御史豈有不知之理乎。尙喆曰。然矣。上曰。當初御史之供辭。不善爲之矣。從前之說則事涉重難。從後之說則登對時請罪云者。判若兩截。而百日行七千餘里之說。尤不誠實矣。尙喆曰。然矣。尙喆曰。監察勿論文武蔭。另擇準朔之意。曾有飭敎。則徑先移職。殊涉未安。漢城庶尹宋持常。仍任前職。分付銓曹。節目亦卽磨鍊啓下。何如。上曰。依爲之。出擧條尙喆曰。今番風落木。湖南左水營所報爲三萬餘株。而右水營所報只是一百餘株。若使三南風災。獨不及於右水營所管。則此封山之幸也。如或不善檢察。有所遺漏。則此帥臣之責也。從當發送備郞。而爲先分付道臣。使之摘奸査啓。何如。上曰。依爲之。出擧條允鈺曰。本曹經用米儲。每患不足。輒多有稱貸之弊。而今年年事。大違初料。今以各道請災之數觀之。明年稅入。將不滿九萬石。其不足之數。不可不預爲經紀。而他無可以着手處。勢不得不取用南漢之穀。而若自山城移來。則道路險艱。轉輸之際。勞費甚多。松坡倉在於江邊。船運頗順。當此捧糴之時。限萬石以附近軍餉。捧留松坡倉。以便來頭船運之地。似好。以此出擧條。預爲分付。何如。上曰。依爲之。出擧條上曰。守禦使之意。何如。樂性曰。松坡別無倉舍。許多穀物。勢難露積。而捧留之後。自戶曹卽爲取用則固好。而苟或不然。多年腐傷之後。還爲軍餉之穀。則豈不難處乎。尙喆等曰。寧有是理乎。此則過慮矣。上曰。然矣。尙喆曰。禁府多有擧行之事。而判義禁李重祜。以身病陳疏。與在外禁堂。一竝許遞。何如。上曰。依爲之。榻前定奪仍命書判義禁疏批。又命書傳敎曰。玉堂不備。在外玉堂及牌不進玉堂。一竝改差。與禁府堂上。政官牌招。開政差出。上曰。禁營新設之時。合於兵曹。而先朝甲戌年。始爲各離矣。命善曰。合於兵曹時。以遞等尤難堪云矣。上曰。前兵判在時。有甚設施之事。未及爲之云。卽今兵判。必思蘇復之道。可也。尙喆曰。龍虎營變通。亦是急務矣。上曰。敵已以下。尙不可孤負其勤托。況君父之敎乎。命善曰。此重臣連拜吏戶兵判。其在圖報之道。曷不盡力爲之耶。以惠廳言之。頗有實效。兵曹事。亦當善爲之矣。尙喆曰。進講冊子。何以爲之乎。上曰。春秋講。自列聖朝。或不免中輟矣。尙喆曰。經書。實爲聖學之根本。毋曰聖學之已臻高明。而益加留意焉。上曰。然則以論語進講乎。尙喆曰。誠好而至於召對冊子。則以史記爲之。尤好矣。上曰。然矣。尙喆曰。當此進講之時。經筵不可不備。在外經筵。改差。何如。上曰。依爲之。榻前定奪尙喆曰。明義錄續編。送于李徽之。使之編輯矣。上曰。兪彦鎬幾盡爲之耶。尙喆曰。未及爲之云矣。徐命膺亦爲編輯。而方在付處中矣。旣已爲之之事。雖在謫中。可以了訖乎。上曰。何必如是也。上曰。扈衛軍官兵判。欲爲持去乎。尙喆曰。此則付諸軍門大將。講究好道理。無妨矣。上曰。兵曹事不成說矣。軍門軍制。將欲改定。而兵曹如此。豈不可悶乎。弘淳曰。臣於前後。凡三拜兵判。而曹中事務。輒多有生疎之歎。此甚可悶。然敢不殫竭駑鈍而爲之乎。上曰。御將爲兵判時。趙德潤。請改兵判中批之望矣。予每欲一諭於卿等。而忘未果焉。當初吏兵判望改正之命。職由於憎德潤而然也。雖予之事。果不知其一出於公。每一思之。不無歉然底意。而予於前後。亦有中批。則先朝中批。獨爲改正。豈非未安之甚者乎。尙喆等曰。聖敎至此。實不勝欽仰之忱矣。仍命書傳敎曰。旣諭大臣。吏兵判望昨年改正下敎。勿施。上曰。大司諫柳戇上疏。卿等見之乎。尙喆曰。未及見之矣。上曰。其疏極爲可嘉矣。語及袞闕。至以一私字。反復說去。豈不貴乎。末端論韓後翼事。請處分矣。命善曰。韓後翼之尙不處分。有乖王政矣。上曰。巨魁漏網。而後翼先爲處分。予則以爲不可也。命善曰。所謂巨魁。初旣發捕而旋止矣。上曰。都提調先爲出去。議定王大妃殿進御湯劑。可也。上曰。山林外臺諫改差。前望單子入之事。出榻敎上顧謂賤臣曰。此注書無異曾經之注書矣。仍命退。諸臣以次退出。